**Trollhassel** (*Hamamelis*) er ei slekt i trollhasselfamilien. Det norske navnet viser til at bladene minner om hassel (*Corylus*), men det er ikke noe nært slektskap.

Beskrivelse
-----------

Artene er løvfellende busker eller små trær, som sprer seg med rotskudd eller utløpere. Kvister, unge blad og blomsterknopper har stjernehår. Barken er grå til gråbrun og ganske glatt. Bladstilken er kort. Bladene er bredt elliptiske til omvendt eggformede, fjærnervede og har asymmetrisk bladgrunn. Bladranden er bølgende. Akselbladene felles tidlig og etterlater tydelige arr.

Blomsterstanden sitter i bladhjørnene og består som regel av tre blomster. Blomstene er tvekjønnede, og blomstringen starter før eller samtidig med løvsprett. Blomsten har fire hårete begerblad, fire båndformede, gule, oransje eller røde kronblad, fire korte, fertile pollenbærere, fire nektarproduserende staminodier og to grifler. Frukten er en kapsel med to frø. Begerbladene sitter igjen etter blomstring og vokser sammen med kapselen. Når frøene er modne, spekker kapselen, og frøene slynges ut med stor kraft.

Utbredelse
----------

Slekta omfatter seks arter. Det er to arter i Øst-Asia, kinatrollhassel (*Hamamelis mollis*) i østlige og sørlige Kina og japantrollhassel (*H. japonica*), som er vanlig i japanske fjellskoger. I sentrale og østlige Nord-Amerika er det fire arter. Virginiatrollhassel (*H. virginiana*) har en vid utbredelse fra Canada til golfkysten og fra atlanterhavskysten til Minnesota, Iowa, Missouri, østlige Oklahoma og østlige Texas. *Hamamelis vernalis* vokser bare på Ozarkplatået i sentrale USA. *Hamamelis mexicana* står nær *H. vernalis* og vokser i Nuevo León i nordøstlige Mexico. *Hamamelis ovalis* fra sørlige Mississippi ble ikke vitenskapelig beskrevet før i 2006.

Dyrking
-------

Den tidlige blomstringen med merkelige, duftende blomster gjør at trollhassel dyrkes i hager overalt i tempererte strøk. Det er helst kinatrollhassel, japantrollhassel og hybriden mellom disse to, hybridtrollhassel (*H. × intermedia*), som dyrkes. Virginiatrollhassel har ikke så oppsiktsvekkende blomstring, men brukes ofte som podestamme for de andre sortene. Det er derfor viktig å fjerne rotskudd, så de ikke tar luven fra de blomstrende delen av busken.

Etymologi
---------

Virginiatrollhassel var den første arten i trollhasselfamilien som ble kjent for europeere, og egenskaper ved denne arten ligger bak de norske og vitenskapelige navnene på slekta og familien. De europeiske nybyggerne i Nord-Amerika syntes at bladene minte om hassel, og de Y-formede greinene kunne brukes til ønskekvister, akkurat som hassel ble brukt i Europa. De kalte derfor busken for *witch-hazel*.

Carl von Linné visste at frøene til virginiatrollhassel først blir modne etter ett år, samtidig som busken blomstrer på nytt. Han ga derfor slekta det vitenskapelige navnet *Hamamelis*, som er sammensatt av de greske ordene *hama*, «sammen med» og *melis*, «eple».

Fossiler
--------

Fossiler viser at trollhassel i tertiær også vokste i Europa, vestlige Nord-Amerika og i andre områder i Asia. De eldste sikre funnene er fra eocen. I neogen var *Hamamelis* svært sjelden i Sentral-Europa, men vanligere i Øst-Europa og middelhavsområdet. I Georgia døde slekta ut i overgangen mellom tidlig og sen pliocen for 3,6 millioner år siden, men i Tyskland fantes den kanskje enda i gelasium, som varte fram til for 1,8 millioner år siden.

Galleri
-------

* Vinterblomstring (februar) i VogelsbergVinterblomstring (februar) i Vogelsberg
* Hamamelis vernalis*Hamamelis vernalis*
* KinatrollhasselKinatrollhassel
* HybridtrollhasselHybridtrollhassel
* Begerblad sitter igjen etter blomstringBegerblad sitter igjen etter blomstring

Referanser
----------

1. 1 2  «*Hamamelis*». *Flora of North America*. Besøkt 7. juli 2018.
2. 1 2  «*Hamamelis*». *Flora of China*. Besøkt 7. juli 2018.
3. ↑  J. Li m.fl. (2000). «Phylogeny and biogeography of *Hamamelis* (Hamamelidaceae)». *Harvard Papers in Botany*. 5 (1): 171–178. ISSN 1938-2944. JSTOR 41761602.
4. ↑  S.W. Leonard (2006). «A new species of witch-hazel (*Hamamelis*: Hamamelidaceae) apparently endemic to southern Mississippi». *SIDA, Contributions to Botany*. 22 (2): 849–856. ISSN 2334-3273. JSTOR 41969048.
5. 1 2  L. Xie m.fl. (2010). «Evolution and biogeographic diversification of the witch-hazel genus (*Hamamelis* L. Hamamelidaceae) in the Northern Hemisphere» (PDF). *Molecular Phylogenetics and Evolution*. 56 (2): 675–689. ISSN 1055-7903. PMID 20171295. doi:10.1016/j.ympev.2010.02.018.
6. ↑  A. Gapinski (2014). «Hamamelidaceae, part 1: exploring the witch-hazels of the Arnold arboretum» (PDF). *Arnoldia*. 72 (2): 2–17. ISSN 0004-2633. Arkivert fra originalen (PDF) 3. januar 2020. Besøkt 13. august 2019.
7. 1 2  K. Langeland (1994). *Hagens vakreste busker og trær: løvfellende*. Oslo: Schibsted. s. 88–90. ISBN 82-516-1511-9.
8. ↑  «Witch Hazel: Queen of Winter». *Pacific Horticulture*. Besøkt 7. juli 2018.
9. ↑  «*Hamamelis virginiana*». *Flora of North America*. Besøkt 7. juli 2018.
10. ↑  I. Shatilova, I. Kokolashvili og L. Rukhadze (2016). *Representatives of the family Hamamelidaceae in Neogene of Georgia*. Tbilisi: Georgian National Museum: Institute of Paleobiology. ISBN 978-9941-22-848-3.
11. ↑  E. Martinetto m.fl. (2017). «Late persistence and deterministic extinction of "humid thermophilous plant taxa of East Asian affinity" (HUTEA) in southern Europe» (PDF). *Palaeogeography, Palaeoclimatology, Palaeoecology*. 467: 211–231. ISSN 0031-0182. doi:10.1016/j.palaeo.2015.08.015.

Eksterne lenker
---------------

* (en) *Hamamelis* i Encyclopedia of Life Rediger på Wikidata

* (en) *Hamamelis* i Global Biodiversity Information Facility Rediger på Wikidata

* (sv) *Hamamelis* hos Dyntaxa Rediger på Wikidata

* (en) *Hamamelis* hos ITIS Rediger på Wikidata

* (en) *Hamamelis* hos NCBI Rediger på Wikidata

* (en) *Hamamelis* hos The International Plant Names Index Rediger på Wikidata

* (en) *Hamamelis* hos Tropicos Rediger på Wikidata

* (en) *Kategori:Hamamelis* – bilder, video eller lyd på Wikimedia Commons Rediger på Wikidata

* (en) *Hamamelis* – galleri av bilder, video eller lyd på Wikimedia Commons Rediger på Wikidata

* *Hamamelis* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Encyclopædia Universalis
 |